text: To unge er fængslet for knivoverfald i Vejle
  03 maj 2014 kl. 15.15
  Dommer har fængslet 19-årig, der sigtes for et drabsforsøg i Vejle. I forvejen er 18-årig fængslet i sagen.
  Efter flere dages flugt er en 19-årig mand blevet anholdt og varetægtsfængslet i sagen om et knivoverfald i Vejle.
  I et grundlovsforhør lørdag har en dommer i Kolding fængslet den unge mand frem til 23. maj.
  Sigtelsen drejer sig om drabsforsøg, men vagtchef Martin Rasmussen ved Sydøstjyllands Politi kan ikke oplyse, om den 19-årige nægter eller erkender sig skyldig.
  Manden sigtes for sammen med en 18-årig fra Give-området at have stukket en tredje med kniv i en lejlighed på Peter Holms Allé i Vejle den 24. april.
  Allerede dagen efter blev den 18-årige fængslet, og i den forbindelse opfordrede politiet den 19-årige til at melde sig selv.
  Offeret slap med mindre skader. Han blev relativt hurtigt udskrevet efter at være blevet behandlet på hospitalet, har politiet tidligere oplyst.
  